Document ID: 32005D0369

KOMISIJAS LĒMUMS
(2005. gada 3. maijs),
ar ko paredz noteikumus dalībvalstu atbilstības uzraudzībai un nosaka datu formātus attiecībā uz Eiropas Parlamenta un Padomes Direktīvu 2002/96/EK par elektrisko un elektronisko iekārtu atkritumiem
(izziņots ar dokumenta numuru K(2005) 1355)
(2005/369/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 27. janvāra Direktīvu 2002/96/EK par elektrisko un elektronisko iekārtu atkritumiem (EEIA) (1), un jo īpaši tās 7. panta 3. punkta otro daļu un 12. panta 1. punkta trešo daļu,
tā kā:
(1)
Lai varētu salīdzināt dalībvalstu iesniegtos datus, jāsaskaņo forma, kādā tiek uzrādīta kalkulācijas veida atbilstība Direktīvas 2002/96/EK 7. panta 2. punkta mērķiem.
(2)
Lai neprecizitāšu risku samērotu ar to administratīvo slogu, kas vajadzīgs precīzas informācijas iegūšanai, jāatļauj dalībvalstīm izmantot pieņēmumus, nosakot to elektrisko un elektronisko iekārtu atkritumu materiālu un komponentu daudzumu, ko reģenerē, izmanto atkārtoti vai pārstrādā.
(3)
Saskaņā ar Direktīvas 2002/96/EK 6. panta 5. punktu apstrādi var veikt arī ārpus attiecīgās dalībvalsts vai Kopienas ar noteikumu, ka atkritumus transportē saskaņā ar Padomes 1993. gada 1. februāra Regulu (EEK) Nr. 259/93 par uzraudzību un kontroli attiecībā uz atkritumu pārvadājumiem Eiropas Kopienā, ievešanu tajā un izvešanu no tās (2). Ir jāļauj dalībvalstīm, kas nosūta elektrisko un elektronisko iekārtu atkritumus apstrādei uz citām dalībvalstīm vai izved šādus atkritumus apstrādei uz trešām valstīm, ieskaitīt izvesto daudzumu mērķos, kas noteikti Direktīvas 2002/96/EK 7. panta 2. punktā, ar noteikumu, ka šos atkritumus ir savākusi eksportētāja dalībvalsts.
(4)
Šajā lēmumā paredzētie pasākumi ir saskaņā ar atzinumu, ko sniegusi komiteja, kas izveidota ar Padomes Direktīvas 75/442/EK 18. pantu (3),
IR PIEŅĒMUSI ŠO LĒMUMU.
1. pants
Dalībvalstis paziņo Direktīvas 2002/96/EK 12. panta 1. punktā prasīto informāciju, izmantojot datu formātus, kas noteikti šā lēmuma pielikuma 1. tabulā.
2. pants
1. Dalībvalstis uzrāda atbilstību Direktīvas 2002/96/EK 7. panta 2. punktā paredzētajiem reģenerācijas, atkārtotas izmantošanas un pārstrādes apjomiem, aizpildot 2. tabulu, kas sniegta šā lēmuma pielikumā.
Aizpildot minēto tabulu, dalībvalstis var izmantot pieņēmumu par otrreizēji izmantoto, pārstrādāto un reģenerēto materiālu, piemēram, metālu, stikla un plastmasu, un elektrisko un elektronisko iekārtu atkritumu komponentu vidējo procentuālo daudzumu.
2. Gadījumos, kad elektrisko un elektronisko iekārtu atkritumi tiek izvesti apstrādei trešā valstī vai nosūtīti apstrādei citā dalībvalstī saskaņā ar Direktīvas 2002/96/EK 6. panta 5. punktu, tikai tā dalībvalsts, kas ir savākusi un eksportējusi šos iekārtu atkritumus, var tos ieskaitīt minētās direktīvas 7. panta 2. punktā noteiktajos mērķos.
3. Dalībvalstis nosaka, vai ir vajadzīgs dokumentārs pierādījums papildu tam, ko jau paredz Direktīvas 2002/96/EK 6. panta 5. punkta otrās daļas noteikumi.
3. pants
Dalībvalstis, nosūtot Komisijai pielikuma 1. un 2. tabulu, sniedz tai sīki izstrādātu aprakstu par to, kā dati ir apkopoti, un izskaidro izmantotos provizoriskos aprēķinus un metodoloģiju.
4. pants
Šis lēmums ir adresēts dalībvalstīm.
Briselē, 2005. gada 3. maijā

Labels: 12
1
15
20